दुनिया में लाइव स्ट्रीमिंग इवेंट का सबसे ज्यादा व्यूअरशिप का रिकॉर्ड बना
Jio Cinema Breaks Viewership Record Views for CSK vs RCB Match. Follow IPL Final Latest News, Reports and Updates On  Dainik Bhaskar (दैनिक भास्कर)
इंडियन प्रीमियर लीग 2023 (IPL) का फाइनल मैच जियो सिनेमा (लीग का आधिकारिक डिजिटल स्ट्रीमिंग पार्टनर) पर 3.2 करोड़ लोगों ने एकसाथ देखा, जो दुनिया में लाइव स्ट्रीमिंग इवेंट का सबसे ज्यादा व्यूअरशिप है। हालांकि जिओ सिनेमा की ओर से इसे लेकर अभी तक कोई बयान नहीं आया है।
मीडिया रिपोर्ट्स के मुताबिक, पिछला रिकॉर्ड भी IPL के नाम ही था, जब IPL 2023 के क्वालीफायर-2 में गुजरात टाइटंस और मुंबई इंडियंस के बीच पहली पारी में शुभमन गिल का शानदार शतक देखने के लिए जियो सिनेमा पर एक साथ 2.57 करोड़ दर्शक आए थे।
इस सीजन टूटा था डिज्नी हॉटस्टार का रिकॉर्ड
IPL के पूर्व डिजिटल स्ट्रीमिंग पार्टनर डिज्नी हॉटस्टार ने जुलाई 2019 में एक क्रिकेट मैच के लिए एक साथ 2.5 करोड़ से अधिक दर्शकों को जोड़ा था। यह रिकॉर्ड कई सालों तक कोई तोड़ नहीं पाया था। यह मैच वनडे वर्ल्ड कप 2019 का सेमीफाइनल मुकाबला था, इसमें भारत और न्यूजीलैंड आमने-सामने थे।
IPL 2023 का 17वां मैच रिकॉर्ड 2.2 करोड़ लोगों ने देखा
IPL 2023 के 17वें मैच के दौरान भी ऐसा ही रिकॉर्ड बना था। चेन्नई और राजस्थान के बीच हुए इस मैच में जब एमएस धोनी बैटिंग करने आए, तो जियो सिनेमा पर मैच देखने वालों की संख्या रिकॉर्ड 2.2 करोड़ तक पहुंच गई थी जो इस मैच में 3.2 करोड़ तक पहुंची।
फाइनल मैच में चेन्नई ने गुजरात को हराया
इंडियन प्रीमियर लीग 2023 (IPL) का फाइनल मैच चेन्नई सुपर किंग्स (CSK) और गुजरात टाइटंस (GT) के बीच खेला गया। CSK ने टॉस जीतकर पहले बॉलिंग चुनी। पहले बैटिंग करते हुए गुजरात के लिए साइ सुदर्शन ने 47 गेंदों पर 96 रन की बेहतरीन पारी खेली। गुजरात ने 20 ओवर में 214 रन बनाए। और फिर दूसरी इनिंग्स की शुरुआत में ही बारिश आ गई।
जिसके बाद चेन्नई को जीत के लिए 15 ओवर में 171 का टारगेट मिला। टीम ने पांच विकेट खोकर लक्ष्य हासिल कर लिया। रवींद्र जडेजा ने आखिरी दो गेंदों पर छक्का और चौका जड़कर टीम को यादगार जीत दिलाई।